|  |
| --- |
| **Gen. 21:1-7****“God laat ons lag.”** |

Die kinderlose ou man van 75 jaar en sy vrou van 65, was tog so opgewonde toe hulle vol verwagting uit Haran agter God se beloftes aangetrek het – weg van hulle land en hulle mense. Al het hulle nie geweet waarheen nie, was hulle seker van die Here se beloftes – ŉ groot nageslag, ŉ groot naam, ŉ seën vir al die volke van die aarde. (Gen. 12:2)

Maar die land wat die Here vir hulle kinders beloof het, was vol swaarkry – ŉ swerwersbestaan in tente van een plek na die ander; en boonop nog so ŉ droogte en hongersnood dat hulle vir ŉ tyd in Egipte moes gaan oorleef.

Daarby kom toe nog die gevaar dat hulle hom sou wou doodmaak omdat sy vrou so mooi was. Hy het toe gelieg dat sy nie sy vrou is nie, maar hulle word druipstert weggejaag toe hy uitgevang word.

Terug in Kanaän was die kos en water steeds te min en moes hulle paaie ook skei met hulle neef wat saamgekom het uit Haran.

Skaars was die neef weg of daar is oorlog en moet hy gered word saam met baie ander uit die sondestad waar hy gaan bly het.

 En steeds ... het hulle geen kind nie.

Die Here versterk hom in sy moedeloosheid en sluit ŉ eensydige, ewige verbond met hom en sy nageslag as waarborg van sy beloftes.

Dit is later al elf jaar sedert God se belofte en steeds geen kind nie.

Toe daar nie meer ŉ kans is dat sy vrou ŉ kind kon hê nie, toe maak hulle self ŉ plan volgens die gebruik van hulle tyd. Hy neem sy vrou se slavin as vrou sodat die slavin namens sy vrou vir hom ŉ kind kon hê.

In dankbaarheid aanvaar hy dat die seuntjie die vervulling is van die Here se belofte.

Maar toe die seun al 13 jaar oud is, toe ontnugter God hom: ‘Nee, dis nie hy nie, jou eie vrou sal die seun van die belofte hê.’

Op sy knieë dink die ou man aan sy vrou wat al byna negentig is wat ŉ baba gaan hê,

 en hy lag van verwondering.

 Noem die kind “hy lag”, sê die Here.

Toe drie mans hulle ŉ rukkie daarna besoek herhaal hulle die belofte dat sy vrou oor ŉ jaar ŉ seun sal hê.

Die keer is dit sy vrou wat lag, sy weet dit is nie meer moontlik nie, sy lag nie van verwondering nie, maar van realisme en ongeloof – want sy ken haar liggaam en weet dat dit te laat is, sy is te oud om ŉ baba te kan hê.

Maar een van die mans, was eintlik die Here self.

Hy berispe haar en vra of enigiets dan vir die Here onmoontlik sou wees? *“Is iets te buitengewoon vir die Here?”* (Gen. 18:14)

Op die laaste nippertjie, na ŉ kwart eeu se wag, lyk dit of alles gaan skeefloop!

Omdat die ou man weer bang geword vir ander mense en toe lieg hy sowaar weer dat sy nie sy vrou is nie, maar sy suster.

En dit nogal net nadat die Here sy straf op sonde gewys het toe hy die sondestede van Sodom en Gomorra vernietig het.

Gaan die Here steeds sy belofte nakom na die blatante wantroue van die ou man wat nie op God vertrou vir beskerming nie?

Gaan God steeds ŉ seun gee vir ŉ vrou wat nie op Hom vertrou nie?

Wat dink dat God nie ŉ baba kan gee vir ŉ vrou van jongs af onvrugbaar was, en nou op bykans 90 geen kans meer staan om swanger te word nie?

**<< Lees Gen. 21:1-7 >> OAV**

In hierdie sewe verse bring die Here 25 jaar se drama op ŉ hoogtepunt.

En in hierdie hoogtepunt is daar eers drie waarhede wat ons moet raaksien, voordat ons by ŉ vierde kom.

Ons sien dat God doen wat Hy beloof het(1),

op die tydstip wat Hy daarvoor bepaal het(2),

 want daar is niks vir Hom te buitengewoon nie(3),

 Daarna vra ons of ons saam met Sara lag en hoekom.

1) Dit is baie duidelik dat die Here doen wat Hy beloof het.

Dit is so dat Abraham reeds baie wêreldse seëninge van God ontvang het soos wat Hy beloof het.

Maar dit is alles van geen belang as hy nog nie die kind van God se belofte ontvang het nie. (En God het dit duidelik gestel dat dit nie Ismael is nie.)

God het van die begin af, 25 jaar gelede al, beloof dat Abraham ŉ seun by Sara sou hê. En dit is presies wat Hy doen.

Kyk weer na v. 1 <Skyfie>

Gen. 21:1, *”1En die HERE het Sara besoek soos Hy beloof het;*

 *en die HERE het aan Sara gedoen soos Hy gespreek het:”*

God se beloftes is so seker as wat God, God is. Hy is die definisie van getrouheid en integriteit.

 Wat het God aan jou beloof?

 Weelde? Nee. Gerief? Nee.

Liefde? Barmhartigheid? Ja.

En Vrede?

Ja, selfs in die haglikste omstandighede wanneer ons al ons begeertes in danksegging voor Hom gebring het,

het Hy beloof sal sy vrede oor ons harte en gedagtes die wag hou. (Fil. 4:6,7).

In ons doop, en in die doop van ons kinders het

God die Vader beloof dat Hy vir ons en vir hulle ŉ Vader wil wees wat ons tot kinders aanneem;

God die Seun, Jesus Christus het beloof dat Hy ons en ons kinders met sy bloed wil reinig van ons sondeskuld;

God die Heilige Gees het beloof dat Hy ons wil voorgaan en lei om Christus se gawes in besit te neem in daaglikse vernuwing van ons lewe om perfek te wees in die ewige lewe met God.

Glo dit, aanvaar die en leef dit!

Maat as jy dit nie glo nie, dan is hierdie beloftes niks werd nie. Dan sal net die belofte van God se toorn oor elke sonde, sy straf en sy vergelding sekerlik vir jou waar word.

Glo in Hom wat belowe en glo dat Hy doen wat Hy beloof.

Daar is soveel beloftes, is jy al moeg gewag daarvoor? Dink jy God sal nie sy woord hou nie?

Neem ter harte wat God in die lewe van Abraham en Sara van Homself openbaar:

Hy doen wat Hy beloof het.

2) Die Here doen wat Hy beloof het op die tydstip wat Hy bepaal.

Kyk wat die Heilige Gees laat opteken het in v. 2 <Skyfie>

Gen. 21:2, “*2Sara het bevrug geword en vir Abraham in sy ouderdom ’n seun gebaar op die bepaalde tyd wat God genoem het.”*

Die Here het die belofte al 25 jaar gelede vir die eerste keer gemaak. Toe het Hy nie gesê wanneer dit sou gebeur nie. En vir 24 Jaar het Hy nie gesê wanneer nie. Eers omtrent ŉ jaar voor Isak se geboorte het Hy gesê dat dit binne ŉ jaar sal gebeur nadat Hy en twee engele by Abraham en Sara huisbesoek gedoen het. En so was dit, ŉ jaar later is Isak gebore soos die Here gesê het.

Van die begin af weet God presies watter tyd Hy elke belofte in vervulling sal laat gaan. Of dit nou die geboorte van Isak is, of die geboorte van Isak se nasaat Jesus, dit is presies bekend aan God. Netso in jou en in my lewe.

“Hy is dalk stadig, maar Hy is nooit laat nie” het Lizel Rautenbach deur die week opgemerk. Hy is dalk nie haastig nie, maar Hy is altyd presies op tyd – op Sý tyd.

Hoe lank neem God om vir jou uitkoms te gee?

Word jy al moedeloos vir hoe lank jy moet wag vir die Here?

Ek bid saam dat die Here vir jou spoedige uitkoms sal gee, maar wees verseker, Hy sal dit eers op die perfekte oomblik doen.

Wag op Hom, Hy is jou Vader, Hy is lief vir jou, Hy weet die beste.

 Wag op Hom wat doen wat Hy beloof, op die dit wat Hy weet die beste is.

3) God doen wat Hy beloof, op die tyd wat Hy bepaal, want niks is vir Hom buitengewoon nie.

Abraham en sy vrou Sara kon in hulle jonger dae nie kinders hê nie. Dan beloof die Here dat hulle sal – en vir 25 jaar gebeur daar net mooi niks.

Nou is Abraham 100 en Sara is 90, sy is lankal verby die jare van enige moontlike vrugbaarheid. Die Hebreër skrywer sê (Heb. 11:12) dat Abraham se vrugbaarheid was al soos ŉ dooie en in Rom. 4:19 bevestig Paulus dat Sara lankal te oud was om kinders te kon hê.

 Sou jy verwag dat hulle nou ŉ kind sou kon hê?

Natuurlik sou hulle nie verstaan waarom dit so lank moes neem nie. Maar vir ons is dit duidelik dat Isak gebore word lank nadat dit enigsins ŉ natuurlike moontlik was.

 Nie net kry Sara op 90 ŉ kind nie, maar sy kan hom selfs borsvoed.

 Wat wys die Here hiermee?

Niks is vir Hom te buitengewoon nie. Isak is nie uit natuurlike oorsake gebore nie,

 dit was ŉ absolute wonderbaarlike genade.

Dink jy daar is nie hoop in jou situasie nie? Dink jy dalk jy wag al so lank dat die Here nie meer kan uitkoms gee nie?

Dink weer – is iets te wonderbaarliks vir die Here?

ŉ Jaar te vore het die Here presies dit vir Sara gevra tydens daardie huisbesoek, en nou sit sy met Isak in haar arms.

Netso moet jy en ek bly vashou aan Hom en bly vertrou dat Hy jou sal gee wat jy nodig het.

 Niks is vir Hom te buitengewoon nie.

4) Lag jy saam met Sara – hoekom?

Laat ons eers sekermaak wat staan in vers 6. Sara se presiese woorde word kan op verskillende maniere vertaal word, en deur ŉ paar vertalings te vergelyk kan ons die naaste aan die oorspronklike kom.

<Skyfies>

NAV - *“God het gemaak dat mense vir my lag: elkeen wat van Isak hoor, sal vir my lag.”*

Hierdie vertaling laat dit klink asof Sara skaam en verleë is, maar dit is nie die ware bedoeling nie.

Die OAV (en ESV) is nader, *“’n Gelag het God my berei: elkeen wat dit hoor, sal oor my lag.”*

Dit wys duidelik op Sara se vreugde – dat die Here vir haar ŉ rede gegee het om te lag.

Maar die tweede deel kan dalk nog verkeerd verstaan word. Om “oor” Sara te lag, is om saam te lag oor die vreugde wat sy van God ontvang het.

En dit is presies hoe dit in verskeie vertalings gedoen word soos die Nederlandse State Vertaling wat ons voorouers gebruik het, die NIV, KJV, ASV en ook die Heute Deutsch.

(Is dit nie mooi hoe Abraham se lag van verwondering in Gen. 17:17, en Sara se lag van realistiese ongeloof (Gen. 18:12) nou verander in ŉ lag van vreugde (Gen. 21:6) en daarby dan die naam Isak, wat beteken “hy lag”.)

Die Here het vir Sara ŉ lag berei:

Jy kan jou seker die ongekende vreugde van Sara indink?

Vir 90 jaar sonder ŉ kind in ŉ samelewing waar ŉ vrou se waarde gemeet is aan die kinders wat sy in die wêreld gebring het. O, haar smagting en hunkering, en hartseer.

En dan die heerlike belofte!

 Maar maand na maand geen swangerskap, totdat daar geen hoop meer is nie.

Die vernedering om haar slavin aan te bied wat dan juis swanger word en haar minag. Die worsteling met God en haar man, uiteindelik die aanvaarding.

 En dan, na dit alles – ŉ gesonde seuntjie in haar arms en aan haar bors.

 Op 90!

 Kan jy haar vreugde indink? Kan jy haar lag hoor?

En daarby haar dankbare erkenning dat dit die Here is wat dit vir haar berei het.

 Die Here is die bron van haar vreugdelag!

En dan sê sy dat hulle wat daarvan sal hoor sal saam met haar lag.

 Lag jy saam met Sara? Hoekom sou jy?

Jy sou kon saamlag bloot uit empatie, dat jy bly is vir haar part. Dit is goed, maar dis nie waaroor dit gaan nie.

As jy nie in Christus glo nie is dit al lag wat jy met haar kan deel. Die vreugde van ŉ ou vrou lank, lank gelede. En niks verder nie.

Maar vir elkeen wat in Christus glo is dit heeltemal anders, baie heerliker!

Onthou dat Isak die draer was van God se beloftes, veral die belofte van die Een uit Abraham, en nou ook Isak se nageslag in wie al die volke van die aarde geseën sou wees.

Tot met Isak se geboorte was daar nog nie hoop dat daardie belofte vervul sou word nie, maar nou is Isak gebore, nou is die hoop op die Verlosser lewendig.

Ons lag oor Isak en oor Sara se vreugde, maar eintlik lag ons oor die Een wat sou kom, noudat Isak gebore is.

Baie jare later, ruim 2000 jaar later, het God sy belofte van die Verlosser vervul toe Jesus Christus gebore is. Weereens op sy tyd.

Ook Hy is op ŉ bonatuurlike, wonderbaarlike manier gebore.

Daar is mense wat die maagdelike geboorte ontken omdat dit tog nie natuurlik moontlike is nie.

Dan weerklink die Here se vraag aan Sara – is iets te wonderbaar of te buitengewoon vir die Here?

God se kinders, Abraham se geloofsnageslag, lag saam met Sara, maar nie oor Isak nie.

Ons lag oor die belofte wat na Isak sou kom, ons lag oor Jesus Christus wat gekom het.

Ons lag oor die verlossing van sondestraf en sondedood wat Jesus kom koop het met sy liggaam en met sy bloed.

Ons lag oor ons wonderbaarlike wedergeboorte, waar die Heilige Gees nuwe en ewige lewe in ons bewerk deur ons deel te laat kry deur geloof in Christus.

Petrus skryf (1 Pet 1) dat elkeen wat in Christus glo

vervul is met ŉ onuitspreeklike en heerlike blydskap

omdat ons ŉ skat het wat in die hemel bewaar word en

omdat ons glo word ons ook bewaar totdat ons die skat ontvang!

Hy waarsku ons ook, dat ons nie moet toelaat dat die sorge en swaarkry van hierdie lewe ons blydskap in Christus moet steel nie.

Elkeen, en nét hulle wat in Jesus Christus glo met ŉ ware geloof,

ŉ geloof wat jou lewe verander om jou op Christus en sy Koninkryk te fokus,

 het hierdie onuitspreeklike vreugde!

 Ons het die vervulling van God se belofte ontvang.

 Die Here laat ons lag!

Ons moenie so sukkel om te kan sê waaroor ons dankbaar en bly is nie.

Ons gedagtes en ons lewens en ons gesigte moet die blydskap uitstraal van God wat deur Christus in ons lewe.

Dit is Jesus se Gees in ons wat die bron is van ons vreugde.

Dit is God wat die lag in ons is – laat ons dan jubel en juig en lag.

 Die Here laat ons lag.

Lag dan!

 Laat jou lewe dit uitskater!

Dit is wat ons uit die teks kan leer.

As jy hierdie boodskap jou eie maak en aanneem, sê dan saam met my “amen”.

“A-AMEN”